زلزلہ زیارت، بلوچستان 2008ء

29 اکتوبر، 2008ء مقامی وقت کے مطابق صبح چار بج کر نو دقیقے (04:09) پر پاکستان کے صوبے بلوچستان میں انتہائی شدید زلزلے سے صوبہء بلوچستان ہل کر رہ گیا۔ زلزلے کی شدت کی پیمائش چھ اعشاریہ چار (4۔6) ریکارڈ کی گئی۔ امریکی ارضیاتی ادارے کے مطابق زلزلے کا مرکز شمالی کوئٹہ سے 60 کلومیٹر اور افغانستان کے جنوب مشرقی شہر قندھار سے 185 کلومیٹر دور تھا، جس کی گہرائی 10 کلومیٹر تھی، اس زلزلے میں ابتدائی اعداد و شمار کے مطابق 170 افراد ہلاک جبکہ 200 سے زائد زخمی ہوئے، (محمد زمان معاون برائے چیف سیکریٹری بلوچستان ناصر کھوسہ)۔ اس کے علاوہ پندرہ ہزار (15،000) افراد بے گھر ہو گئے(دلاور خان کاکڑ ناظم اور منتظم اعلیٰ زیارت، بلوچستان)۔
امریکی اخبار نیو یارک ٹائمز کی رپورٹ کے مطابق پاکستانی موسمیاتی ادارے کے مہتمم قمر زمان چوہدری نے کہا ہے کہ زلزلے کا مرکز کوئٹہ کے 70 کلومیٹر شمال میں، اور اسلام آباد کے 600 کلومیٹر جنوب مغرب میں تھا۔
امریکی محکمہء ارضیات کے مطابق اس سے قبل 1935ء میں ایک تباہ کن زلزلے نے بلوچستان کے دارالحکومت کوئٹہ کو تہس نہس کر دیا تھا، جس کی شدت سات اعشاریہ چھ (6۔7) تھی اور اس میں تیس ہزار (30،000) افراد ہلاک ہوئے تھے۔

تفصیلات 
زیادہ تر اموات زیارت کے نواحی دیہاتوں میں ہوئیں۔ بلوچستان کے وزیر اعلٰی نواب اسلم رئیسانی نے متاثرہ علاقوں کے شفاخانوں میں ہنگامی صورت حال کا اعلان کر دیا۔ یہ علاقے جو نشیبی پہاڑی علاقے ہیں، زلزلے کے نتیجے میں تودے گرنے سے بری طرح متاثر ہوئے۔ زلزلے کی وجہ سے سینکڑوں مٹی کے بنے ہوئے کچے مکان تباہ ہو گئے۔

کوئٹہ، زیارت، پشین، قلعہ عبد اللہ، مستونگ، سبی، بولان، کچلاک اور لورا لائی کے علاقوں میں زلزلے کے جھٹکے محسوس کیے گئے۔

رد عمل 
زیارت کے ناظم دلاور کاکڑ کے مطابق، اُنہوں نے مقامی حکومت سے مدد کی درخواست کی ہے۔ پاکستانی افواج کے ہیلی کاپٹرز اور جوان متاثرہ علاقوں میں نقصانات کا تخمینہ لگانے اور متاثرین کی امداد کے لیے بھیج دیے گئے ہیں۔

مزید دیکھیے 
 پاکستان میں زلزلہ 2005ء

حوالہ جات 

2008ء میں پاکستان
اکتوبر 2008ء کی سرگرمیاں
2008
تاریخ بلوچستان (1947ء-تاحال)
2008ء کے زلزلے
Short description is different from Wikidata